b'\n_START_ARTICLE_\nTurun s\xc3\xa4hk\xc3\xb6laitoksen r\xc3\xa4j\xc3\xa4hdys 1920\n_START_PARAGRAPH_\nTurun s\xc3\xa4hk\xc3\xb6laitoksen r\xc3\xa4j\xc3\xa4hdys tapahtui 12. toukokuuta 1920. R\xc3\xa4j\xc3\xa4hdyksen syyn\xc3\xa4 oli laitoksen yhden h\xc3\xb6yrykoneen rakennevika. Onnettomuudessa kuoli kahdeksan ty\xc3\xb6ntekij\xc3\xa4\xc3\xa4. Tapaus aiheutti Turussa pitk\xc3\xa4aikaisen s\xc3\xa4hk\xc3\xb6pulan, ja esimerkiksi raitioliikenne oli 87 p\xc3\xa4iv\xc3\xa4\xc3\xa4 keskeytyksiss\xc3\xa4._NEWLINE_S\xc3\xa4hk\xc3\xb6laitos rakennettiin Linnankadulle vuonna 1906, ja se alkoi tuottaa s\xc3\xa4hk\xc3\xb6\xc3\xa4 vuonna 1908. Se oli aluksi AEG-yhti\xc3\xb6n omistama, mutta siirtyi kaupungin omistukseen vuonna 1919. Kaupunki aikoi laajentaa laitosta, koska s\xc3\xa4hk\xc3\xb6nkulutus kasvoi. T\xc3\xa4t\xc3\xa4 varten tilattiin uusia h\xc3\xb6yrykoneita ja tutkittiin energian saamista kauempaakin. _NEWLINE_Onnettomuudessa r\xc3\xa4j\xc3\xa4hti yksi s\xc3\xa4hk\xc3\xb6aseman vanhimmista koneista, vuonna 1908 asennettu Steinm\xc3\xbcller-h\xc3\xb6yrykattila. Syyn\xc3\xa4 oli koneen rakenteen vika: onnettomuustutkinnassa paljastui yl\xc3\xa4kattilan p\xc3\xa4\xc3\xa4televyn murtuma, joka syntyi kattilan suuren l\xc3\xa4pimitan ja p\xc3\xa4\xc3\xa4televyn liian jyrk\xc3\xa4n taivutuksen vuoksi. Kattilan huollossa ja testauksessa ei ollut puutteita. N\xc3\xa4m\xc3\xa4 havainnot aiheuttivat maailmanlaajuisen kattilakonstruktiom\xc3\xa4\xc3\xa4r\xc3\xa4ysten muuttamisen._NEWLINE_R\xc3\xa4j\xc3\xa4hdys n\xc3\xa4kyi usean kuukauden ajan kaupunkilaisten arkiel\xc3\xa4m\xc3\xa4ss\xc3\xa4, sill\xc3\xa4 yli 60\xc2\xa0% Turun asunnoista oli s\xc3\xa4hk\xc3\xb6istetty. Paikallisia sanomalehti\xc3\xa4 ei voitu julkaista, lukuun ottamatta k\xc3\xa4sivoimin py\xc3\xb6ritett\xc3\xa4vi\xc3\xa4 lis\xc3\xa4lehti\xc3\xa4. Aluksi vallitsi melkoinen pimeys, ennen kuin kaduille saatiin vanhoja karbidilamppuja. Satamaa valaistiin \xe2\x80\x9dLux-lampuilla\xe2\x80\x9d ja rautatieasemaa tilap\xc3\xa4isesti kynttil\xc3\xb6ill\xc3\xa4. Useat tehtaat pys\xc3\xa4htyiv\xc3\xa4t ja huvitilaisuudet peruutettiin joksikin aikaa.'